જો કે માનસિક સ્વસ્થ મનુષ્યને જીવનમાં હંમેશાં સફળતા અને સુખ જ મળે જ એવું પણ જરૂરી નથી. કારણકે જીવનનાં વિવિધ ક્ષેત્રોમાં સફળતા અને સુખ માટે ઘણી જાતનાં પરિબળો પર આધાર હોય છે. એટલે માનસિક સ્વસ્થ મનુષ્યને પણ જીવનમાં તકલીફ, નિષ્ફળતા, દુર્ઘટના, રોગ એવી અનેક સમસ્યાઓનો સામનો કરવો પડે છે. પરંતુ આવી વ્યક્તિઓને જીવનના મુશ્કેલ સમયમાં અકળામણ કે નિરાશા થતી નથી. તે જીવનમાં ક્યારેય નાસીપાસ થઇને આત્મહત્યા કરવાનો વિચાર કરતો નથી. તેને સમસ્યાઓનો સામનો કરવાની હિંમત અને સમસ્યાઓનો ઉકેલ લાવવાની સૂઝ અંદરથી મળ્યા કરે છે. આવી વ્યક્તિ નિરાશ કે હતાશ થયા વગર પોતાના પ્રયત્ન અને પરિશ્રમ ચાલુ રાખે છે, એટલે યોગ્ય સમયની પ્રતિક્ષા પછી તેને સફળતા અને સુખ મળે જ છે. વળી આવી વ્યક્તિ દુઃખના સમયમાં પણ આનંદી કાગડાની જેમ સુખી રહેવાનો પ્રયત્ન કરતો રહે છે, એટલે તે સુખના સમયે સુખી અને દુઃખનાં સમયે પણ સુખી, આમ હરહંમેશા સુખી રહે છે, જે તેની મનની શક્તિથી શક્ય બને છે.